โฆษก ศบค.ขอประชาชนมั่นใจ รัฐบาลจัดระบบคัดกรองคนไทยกลับจากต่างประเทศอย่างดีที่สุด และมีสถานที่กักกันตัวเพียงพอ
โฆษก ศบค.ขอประชาชนมั่นใจ รัฐบาลจัดระบบคัดกรองคนไทยกลับจากต่างประเทศอย่างดีที่สุด และมีสถานที่กักกันตัวเพียงพอ นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. ยืนยันว่ามาตรการคัดกรองคนไทยกลับจากต่างประเทศเป็นไปอย่างเข้มงวด มีการจัดระบบอย่างดีและมีสถานที่กักกันตัวเพียงพอทั้งในกรุงเทพมหานครและต่างจังหวัด ซึ่งขั้นตอนคือ ตรวจสอบรายชื่อและจำนวนผู้ที่จะเดินทางกลับ จัดลำดับให้ทยอยเดินทางเข้ามาเที่ยวละ 200 คน/วัน จัดเข้าพักในสถานที่กักกันตัวตามพื้นที่ จัดแพทย์และสาธารณสุขตรวจอาการอย่างละเอียด จึงขอให้ประชาชนมั่นใจว่าทุกอย่างจะเป็นไปด้วยความเรียบร้อย พร้อมยืนยันว่าผู้ป่วยโควิด-19 ที่รักษาหายแล้ว จะมีภูมิคุ้มกัน ดังนั้นบุคคลรอบข้างไม่ต้องกังวลติดเชื้อ ส่วนกลุ่มเสี่ยงที่กักตัวครบ 14 วัน ก็ขอให้ตรวจสอบอาการตนเองเสมอและปฏิบัติตามคำแนะนำของแพทย์อย่างเคร่งครัด เพื่อให้มั่นใจว่าปลอดภัย 100%โฆษก ศบค.ยังขอความร่วมมือประชาชนที่ตรวจหาเชื้อโควิด-19 อย่าปกปิดข้อมูลเด็ดขาด เพื่อให้แพทย์ได้รักษาอย่างถูกวิธี อีกทั้งเป็นการป้องกันบุคลากรทางการแพทย์ไม่ให้เสี่ยงติดเชื้อด้วย และยืนยันหากไม่ได้จงใจปกปิดข้อมูล แต่เป็นเพราะรู้เท่าไม่ถึงการณ์ ก็จะไม่ถูกฟ้องร้องดำเนินคดี แต่หากเจตนาให้เกิดความเสียหาย ก็อาจถูกดำเนินคดีได้ โดยจะพิจารณาเป็นรายๆ ดังนั้นย้ำว่าทุกคนควรร่วมมือกัน ไม่ประมาทและการ์ดอย่าตก เพื่อให้ทุกคนรอดพ้นจากวิกฤติในครั้งนี้